KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. június 17-i ülésére)

TÁRGY: VEZETÉKJOG BIZTOSÍTÁSA A DÉMÁSZ HÁLÓZATI ELOSZTÓ KFT.  RÉSZÉRE

A SZABÓ KONTAKT Elektromos Tervezési és Kivitelezési Kft. a DÉMÁSZ Hálózati Elosztó Kft. megbízásából tervezi a Szkrenyó Csaba és társa tulajdonában lévő 0373/2, 0373/4, 0373/8, 0369/13 és 0369/18 hrsz-ú ingatlanok villamos energia ellátását, a határozat- tervezet 1. számú mellékletét képező nyomvonalrajz szerint.

Az energiaellátás érdekében az önkormányzati tulajdonú kiskőrösi 0370 hrsz-ú közúton 295,5 m hosszúságú (295,5 m2 biztonsági övezetű) szigetelt szabadvezetéket, továbbá 5 db B10/4 tip. oszlopot, 0,4 kV (0,4 m2 biztonsági övezetű) és 2 db B10-1300 tip. oszlopot, 0,4 kV (4,5 m2 biztonsági övezetű) kívánnak elhelyezni.

A PRÍMAVILL Hálózatszerelő Kft., a DÉMÁSZ Hálózati Elosztó Kft. megbízásából tervezi, a strandfürdő területén megépült, az Öko-Komplex Kft. tulajdonában lévő tanuszoda új villamos energia ellátását. Ennek érdekében a fürdő melletti 2725/3 hrsz-ú ingatlanon lévő 098-101 oszlop transzformátorállomást elbontanák, a meglévő betonoszlopról indítanának egy új földkábelt a strandfürdő telekhatárára, a kerítésbe újonnan telepített állomásig, a határozat-tervezet 2. sz. mellékletét képező nyomvonalrajz szerint.

A Kft-k kérték, az Önkormányzat járuljon hozzá a kábelek létesítéséhez, az oszlopok elhelyezéséhez és a vezetékjog alapításához.

Mivel a kábelek és az oszlopok az ingatlanok rendeltetésszerű használatát nem akadályozzák, javasolom, a Képviselő-testület járuljon hozzá, hogy a DÉMÁSZ Hálózati elosztó Kft. a tervezett beruházásokat elvégezze.

Figyelemmel Kiskőrös Város Önkormányzata és a DÉMÁSZ Rt. (e jogviszonyban a DÉMÁSZ Hálózati Kft. jogelődje) között 2002. július 29-én létrejött, Kiskőrös város területfejlesztési terveinek támogatása és a közterületen telepítendő közművek elhelyezésére vonatkozó együttműködési megállapodásban foglaltakra (mely szerint a Kft. évente meghatározott keretösszeg erejéig saját forrásból fejlesztéseket, közmű-kiváltásokat stb. végez, melynek ellenében az Önkormányzat ingyenesen engedélyezi a villamos-közművek elhelyezését) javasolom, hogy a Képviselő-testület a határozat-tervezetben foglaltak szerint járuljon hozzá a vezeték létesítéséhez és a vezetékjog alapításához.

Kiskőrös, 2009. június 4.


Domonyi László sk.


polgármester

HATÁROZAT-TERVEZET

1. A Képviselő-testület hozzájárul ahhoz, hogy a DÉMÁSZ Hálózati Elosztó Kft. (6720 Szeged, Klauzál tér 1.) a határozat-tervezet

a) 1. számú mellékletét képező nyomvonalrajz szerint, az önkormányzati tulajdonú

· 0370 hrsz-ú közúton 295,5 m hosszúságú (295,5 m2 biztonsági övezetű) szabad vezetéket létesítsen,

· 5 db B 10/4 tip. oszlopot (0,4 m2 biztonsági övezetű) helyezzen el,

· 2 db B10-1300 tip. oszlopot (4,5 m2 biztonsági övezetű) helyezzen el.

      b) 2. számú mellékletét képező nyomvonalrajz szerint, az önkormányzati tulajdonú

· 2725/1 hrsz-ú strandfürdő ingatlanon 20 kV-os feszültség szintű 12 m2 biztonsági övezetű (12 m hosszúságú, 2 m szélességű) föld alatti vezetéket létesítsen és a telekre 10 m2 alapterületű BHTR Galaxi 20/100 típusú transzformátor állomást beépítsen,

· 0561 hrsz-ú közúton 20 kV-os feszültség szintű, 9 m2 biztonsági övezetű (4,7 hosszúságú, 2 m szélességű) föld alatti vezetéket létesítsen,

· 2725/3 hrsz-ú, kivett közterület és árok ingatlanon 20 kV-os feszültség szintű, 19 m2 biztonsági övezetű (9,3 m hosszúságú, 2 m szélességű) föld alatti vezetéket létesítsen.

2. A Képviselő-testület megállapítja, hogy Kiskőrös Város Önkormányzata és a DÉMÁSZ Rt. (jelen jogügylet vonatkozásában, mint a DÉMÁSZ Hálózati Elosztó Kft. jogelődje) között 2002. július 29-én létrejött, Kiskőrös város területfejlesztési terveinek támogatására és a közterületen telepítendő villamos közművek elhelyezésére vonatkozó együttműködési megállapodás alapján, a DÉMÁSZ Hálózati Elosztó Kft-nek a vezetékjog alapításával kapcsolatos fizetési kötelezettsége nincs.

3. A Képviselő-testület felhatalmazza a polgármestert, a vezetékek létesítésére és az oszlopok elhelyezésre vonatkozó tulajdonosi hozzájárulások megadására.

